Belgian kuningaskunnan, Luxemburgin suurherttuakunnan ja Alankomaiden kuningaskunnan aloite neuvoston säädöksen antamiseksi Europolin henkilöstösääntöjen muuttamisesta



Virallinen lehti nro C 161 , 05/07/2002 s. 0016 - 0022



Belgian kuningaskunnan, Luxemburgin suurherttuakunnan ja Alankomaiden kuningaskunnan aloite neuvoston säädöksen antamiseksi Europolin henkilöstösääntöjen muuttamisesta (2002/C 161/07) EUROOPAN UNIONIN NEUVOSTO, joka ottaa huomioon yleissopimuksen Euroopan poliisiviraston perustamisesta (Europol-yleissopimus)(1), ja erityisesti sen 30 artiklan 3 kohdan, ottaa huomioon Belgian kuningaskunnan, Luxemburgin suurherttuakunnan ja Alankomaiden kuningaskunnan aloitteen, ottaa huomioon Euroopan parlamentin lausunnon, ottaa huomioon Europolin hallintoneuvoston lausunnon, sekä katsoo seuraavaa: (1) On aiheellista muuttaa Europolin henkilöstösääntöjä sellaisina kuin ne on vahvistettu 3 päivänä joulukuuta 1998 annetussa neuvoston säädöksessä(2), erityisesti johtajan ja apulaisjohtajien nimittämistä ja nimittävän viranomaisen muiden heitä koskevien toimivaltuuksien soveltamista koskevien menettelyjen vahvistamiseksi. (2) Neuvoston on yksimielisesti vahvistettava Europolin henkilökuntaan sovellettavat yksityiskohtaiset säännöt sekä niihin tehtävät muutokset, ON ANTANUT SEURAAVAN SÄÄDÖKSEN: 1 artikla Europolin henkilöstösääntöjä, jäljempänä "henkilöstösäännöt", muutetaan seuraavasti: 1. Lisätään 1 artiklan 2 kohtaan virke seuraavasti: "Erityisesti heidän valintaansa ja eläkkeelle siirtymistään koskevista menettelyistä sekä kurinpidollisten menettelyjen soveltamisesta on säädetty liitteessä 8." 2. Korvataan(3) liite 8 seuraavasti: "Liite 8 Johtajaa ja apulaisjohtajia koskevat erityissäännökset SISÄLLYSLUETTELO >TAULUKON PAIKKA> 1 LUKU VALINTAMENETTELYT 1 artikla Neuvostolle Europol-yleissopimuksen 29 artiklan 1 kohdan mukaisesti esitettävä hallintoneuvoston lausunto johtajan tai apulaisjohtajan nimittämisestä valmistellaan tämän luvun säännösten mukaisesti. 2 artikla Valittaessa henkilöä Europolin johtajan tai apulaisjohtajan toimeen on tavoitteena varmistaa, että Europol saa palvelukseensa mahdollisimman päteviä, tehokkaita ja ehdottoman luotettavia henkilöitä. 3 artikla 1. Europolin johtajan tai apulaisjohtajan toimen katsotaan tulevan avoimeksi: - yhdeksän kuukautta ennen johtajan tai apulaisjohtajan toimikauden päättymistä, - kun neuvosto on saanut 14 artiklan mukaisen johtajan tai apulaisjohtajan erokirjeen, - kun neuvosto on päättänyt 15 artiklan mukaisesti irtisanomisesta viran puolesta, - kun neuvosto on päättänyt 16 artiklan mukaisesti eläkkeelle siirtämisestä viraston edun vuoksi, - kun neuvosto on päättänyt 17 artiklan mukaisesti irtisanomisesta, - yhdeksän kuukautta ennen kuin johtaja tai apulaisjohtaja täyttää 65 vuotta, - kun johtaja tai apulaisjohtaja on kuollut. 2. Europol laatii jokaisesta avoimesta toimesta ilmoituksen, jossa kuvataan yksityiskohtaisesti toimen luonne, palkkaus mukaan luettuna, toimeen kuuluvat velvollisuudet sekä vaadittava pätevyys, taito ja kokemus. Europol laatii toimenkuvauksen, jonka hallintoneuvosto hyväksyy yksinkertaisella äänten enemmistöllä. Hakijoiden on 90 päivän kuluessa ensimmäisessä alakohdassa tarkoitetun virallisen ilmoituksen julkaisemisesta toimitettava hakemuksensa hallintoneuvoston puheenjohtajalle kirjallisina ja liitettävä mukaan ansioluettelonsa siten kuin ilmoituksessa on tarkemmin mainittu. Mainitussa ilmoituksessa on lisäksi annettava tietoja turvallisuustutkimuksesta, joka tehdään hakumenettelyssä menestyneestä hakijasta Europol-yleissopimuksen 31 artiklan nojalla hyväksyttyjen salassapitoa koskevien säännösten mukaisesti. 4 artikla 1. Europol ilmoittaa avoinna olevasta johtajan tai apulaisjohtajan toimesta kaikissa jäsenvaltioissa suoraan sekä Euroopan yhteisöjen virallisessa lehdessä että muissa sellaisissa tiedotusvälineissä, joilla saavutetaan jäsenvaltioissa mahdollisimman suuri julkisuus. Europol ilmoittaa johtajan tai apulaisjohtajan avoinna olevasta toimesta myös kansallisille yksiköilleen. Kansalliset yksiköt tiedottavat avoinna olevasta toimesta asiaankuuluville elimille kyseisessä jäsenvaltiossa. Toimivaltaisten kansallisten viranomaisten tehtävänä on varmistaa, että avoinna oleva toimi saatetaan kaikkien asiaankuuluvien elinten ja asianomaisten työntekijöiden tietoon. 2. Kaikkia avoinna olevia toimia täytettäessä otetaan huomioon sekä Europolista että muualta tulevat hakemukset. 3. Europol lähettää hakijoille todistuksen hakemuksen vastaanottamisesta. 5 artikla 1. Hallintoneuvosto perustaa hallintoneuvoston valintalautakunnan jäljempänä "valintalautakunta". Se valmistelee hakijoiden soveltuvuutta koskevan hallintoneuvoston lausunnon, joka toimitetaan neuvostolle Europol-yleissopimuksen 29 artiklan 1 kohdan mukaisesti. 2. Apulaisjohtajan tointa täytettäessä valintalautakuntaan kuuluu johtaja tai hänen valtuuttamansa henkilö. Lisäksi neljä jäsenvaltiota, jotka hallintoneuvosto on valinnut tätä varten arpomalla, nimeävät edustajansa valintalautakunnan jäseneksi. 3. Johtajan tointa täytettäessä viisi hallintoneuvoston tätä varten arpomalla valitsemaa jäsenvaltiota nimeää edustajansa valintalautakunnan jäseneksi. 4. Edellä 2 ja 3 kohdan mukaisesti nimetyt valintalautakunnan jäsenet toimivat sen jäseninä, kunnes valintamenettely on saatettu päätökseen. 5. Jos on aihetta epäillä, että valintalautakunnan jäsenellä on henkilökohtainen suhde johonkin Europolin virkaa hakevaan henkilöön, tämä jäsen ei saa osallistua valintamenettelyyn. Tällöin jäsenen nimennyt jäsenvaltio tekee hallintoneuvostolle ehdotuksen uuden jäsenen nimeämisestä hänen tilalleen. 6. Hallintoneuvoston sihteeristö huolehtii valintalautakunnan sihteeristön tehtävistä. 6 artikla 1. Valintalautakunnan jäsenet valitsevat lautakunnan ensimmäisessä kokouksessa joukostaan yhden jäsenen puheenjohtajaksi. 2. Valintalautakunta voi kutsua yhden tai useamman apujäsenen avustamaan sitä tehtäviensä suorittamisessa. Tällaiset pyynnöt on osoitettava hallintoneuvoston puheenjohtajalle, joka päättää asiasta. Apujäsenillä ei ole valintalautakunnan jäsenten asemaa. 3. Valintalautakunnan tehtäviin kuuluvat: a) hakijoiden alustava valinta saapuneiden hakemusten perusteella; b) valittujen hakijoiden haastatteleminen; c) raportointi hallintoneuvostolle. 7 artikla 1. Valintalautakunta tekee saapuneiden hakemusten joukosta alustavan valinnan hakijoiden pätevyyden, työkokemuksen, toimeen tarvittavien ominaisuuksien sekä henkilöstösääntöjen 24 artiklassa tarkoitetun mahdollisen alustavan valinnan perusteella. 2. Valintalautakunta voi tarvittaessa päättää järjestää erityisen toimeen liittyvän kirjallisen tai muun koemenettelyn. Valintalautakunta päättää siihen liittyvistä tarpeellisista erityisjärjestelyistä. Tällöin valintalautakunta valmistelee kokeen tai kokeet kyseistä tointa hakeneiden henkilöiden erityispätevyyksien ja asiantuntemuksen arvioimiseksi. Valintalautakunta arvostelee kokeen tai kokeiden tulokset nimettöminä. 3. Valintalautakunta haastattelee kaikki 1 kohdassa, ja tarvittaessa 2 kohdassa, tarkoitetun alustavan valinnan läpäisseet hakijat arvioidakseen heidän ammattipätevyyttään ja työkokemustaan. Haastattelujen tavoitteena on myös testata hakijoiden Euroopan unionin virallisten kielten taitoa Europol-yleissopimuksen 30 artiklan 2 kohta ja tämän liitteen 1 artikla huomioiden. 4. Lautakunta voi katsoessaan sen tarpeelliseksi järjestää kaikille hakijoille tai osalle heistä toisen haastattelukierroksen. 8 artikla Kokeet ja haastattelut järjestetään Haagissa. Hakijoille, valintalautakunnan jäsenille ja apujäsenille korvataan matkoista, oleskelusta ja hotellimajoituksesta aiheutuvat kustannukset liitteessä 5 vahvistettujen sääntöjen mukaisesti. 9 artikla Kun haastattelut on pidetty, valintalautakunta laatii kertomuksen, jossa on luettelo hyväksytyistä hakijoista lautakunnan arvion mukaisessa paremmuusjärjestyksessä. Valintalautakunta tekee päätöksensä yksinkertaisella äänten enemmistöllä. Mainittu kertomus sekä hakijoiden ansioluettelot toimitetaan hallintoneuvostolle mahdollisimman pian sen jälkeen kun haastattelut on suoritettu. Valintalautakunnan on varmistettava, että hallintoneuvostolle toimitettavassa luettelossa olevat hakijat täyttävät henkilöstösääntöjen 24 artiklan 2 ja 3 kohdassa säädetyt palvelukseen ottamista koskevat ehdot. 10 artikla Hallintoneuvosto laatii valintalautakunnan toimittaman kertomuksen perusteella lausunnon, joka on luettelo kolmesta nimityskelpoisesta hakijasta paremmuusjärjestyksessä. Hallintoneuvosto voi kuulla kaikkia hyväksyttyjä hakijoita tai osaa heistä ennen kuin se antaa lausuntonsa, jos se katsoo tämän tarpeelliseksi. Lausunto on hyväksyttävä kahden kolmasosan äänten enemmistöllä. Jos joku hallintoneuvoston jäsenistä on myös hakijoiden luettelossa, hän ei saa olla läsnä, kun hallintoneuvosto laatii lausuntonsa. Hallintoneuvoston puheenjohtaja toimittaa hallintoneuvoston lausunnon neuvostolle Europol-yleissopimuksen 29 artiklan 1 kohdan mukaisesti. 11 artikla Valintalautakunnan jäsenten, apujäsenten sekä hallintoneuvoston jäsenten ja valintamenettelyyn osallistuvien Europolin työntekijöiden on noudatettava ehdotonta luottamuksellisuutta hakijoiden ja valintamenettelyn tulosten suhteen. 12 artikla Jos Europolin johtajan tai apulaisjohtajan toimikausi voidaan uusia Europol-yleissopimuksen 29 artiklan 1 tai 2 kohdan mukaisesti, hallintoneuvosto voi äänten enemmistöllä päättää poiketa tässä luvussa vahvistetusta menettelystä. Tällöin hallintoneuvosto antaa viimeistään kaksitoista kuukautta ennen toimikauden päättymistä lausunnon, jossa se suosittaa neuvostolle toimikauden uusimista. Jos neuvosto päättää olla uusimatta nimitystä tai ei tee asiasta päätöstä kolmen kuukauden kuluessa hallintoneuvoston lausunnon saatuaan, noudatetaan tässä luvussa vahvistettua menettelyä. 2 LUKU PALVELUSSUHTEEN PÄÄTTYMINEN 13 artikla Syyt, joiden johdosta Europolin johtajan tai apulaisjohtajan palvelussuhde päättyy, ovat: a) irtisanoutuminen; b) irtisanominen viran puolesta; c) eläkkeelle siirtäminen viraston edun vuoksi; d) irtisanominen; e) eläkkeelle siirtyminen; f) kuolema. 1 JAKSO Irtisanoutuminen 14 artikla 1. Johtajan tai apulaisjohtajan, joka haluaa irtisanoutua ennen toimikautensa päättymistä, on tehtävä selkeä kirjallinen ilmoitus aikeestaan irtisanoutua Europolin palveluksesta. Erokirje on osoitettava neuvoston puheenjohtajalle ja siitä on toimitettava jäljennös hallintoneuvoston puheenjohtajalle. 2. Neuvoston on vahvistettava irtisanoutuminen kahden kuukauden kuluessa erokirjeen vastaanottamisesta. Neuvosto voi kuitenkin kieltäytyä hyväksymästä irtisanoutumista, mikäli asianomaista henkilöä vastaan on erokirjeen saapuessa meneillään kurinpidollinen menettely tai jos vastaava menettely aloitetaan 60 päivän sisällä kirjeen saapumisesta. 3. Irtisanoutuminen tulee voimaan neuvoston määrittämänä ajankohtana, joka saa olla korkeintaan kolme kuukautta erokirjeen esittäneen henkilön kirjeessään ehdottamaa ajankohtaa myöhäisempi. Neuvosto voi kuitenkin päättää, ettei irtisanoutuminen tule voimaan ennen kuin asianomaisen henkilön seuraaja on ottanut tehtävän vastaan. 2 JAKSO Irtisanominen viran puolesta 15 artikla Neuvosto voi päättää johtajan tai apulaisjohtajan palvelussuhteen hallintoneuvoston pyynnöstä ilman irtisanomisaikaa, kun henkilöstösääntöjen 95 artiklan b tai c kohdan mukaiset ehdot täyttyvät. 3 JAKSO Eläkkeelle siirtäminen viraston edun vuoksi 16 artikla 1. Johtaja tai apulaisjohtaja voidaan siirtää eläkkeelle Europolin edun vuoksi neuvoston päätöksellä. Neuvosto tekee asiaa koskevan päätöksen kahden kolmasosan äänten enemmistöllä saatuaan hallintoneuvoston lausunnon ja kuultuaan asianomaista henkilöä. Tällaista eläkkeelle siirtämistä ei ole pidettävä kurinpitoseuraamuksena. 2. Edellä kuvatulla tavalla eläkkeelle siirretylle johtajalle tai apulaisjohtajalle maksetaan seuraavat korvaukset: a) kolmen kuukauden ajan hänen peruspalkkaansa vastaava kuukausikorvaus; b) neljännestä kuukaudesta kuudenteen kuukauteen kuukausikorvaus, joka on 85 prosenttia hänen peruspalkastaan; c) tämän jälkeiseltä ajalta siihen päivään, jolloin hänen toimikautensa oli tarkoitus päättyä, maksetaan kuukausikorvaus, joka on 70 prosenttia hänen peruspalkastaan. 3. Asianomaisen henkilön sinä aikana, jona hän saa 2 kohdassa tarkoitettua korvausta, mistä tahansa uusista tehtävistä saamat tulot vähennetään 2 kohdassa säädetystä korvauksesta siltä osin kuin nämä tulot yhdessä korvauksen kanssa ovat suuremmat kuin hänen viimeinen kokonaispalkkansa, joka määritetään sen palkkataulukon mukaan, joka on voimassa sen kuukauden ensimmäisenä päivänä, jolta korvaus on määrä maksaa. Asianomaisen henkilön on pyydettäessä toimitettava tuloistaan kirjalliset todisteet ja ilmoitettava Europolille kaikista sellaisista seikoista, jotka saattavat vaikuttaa hänen oikeuteensa saada korvaus. 4. Sinä aikana, jona asianomaisella henkilöllä on oikeus korvaukseen ja sitä seuraavana kuutena kuukautena hän ja hänen kauttaan vakuutetut henkilöt ovat oikeutettuja henkilöstösääntöjen 56 artiklan mukaisen sairausvakuutusjärjestelmän mukaisiin etuuksiin sillä ehdolla, että asianomainen henkilö suorittaa asianmukaisen vakuutusmaksun, joka määritetään joko hänen peruspalkkansa perusteella tai tämän artiklan 2 kohdassa määritellyn prosenttiosuuden mukaisesti ja edellyttäen, että hän ei ole tältä osin vakuutettu missään muussa julkisessa sairausvakuutusjärjestelmässä. 5. Edellä 4 kohdassa mainitun jakson päätyttyä asianomainen henkilö voi samassa kohdassa mainituin ehdoin omasta pyynnöstään saada edelleen sairausvakuutusjärjestelmän mukaiset etuudet sillä ehdolla, että hän suorittaa henkilöstösääntöjen 56 artiklan 1 kohdassa mainitun vakuutusmaksun kokonaisuudessaan. Kun hänen oikeutensa korvaukseen päättyy, vakuutusmaksu määritellään hänen viimeksi saamansa kuukausikorvauksen perusteella. 4 JAKSO Irtisanominen 17 artikla Neuvosto voi 3 luvun mukaisen kurinpitomenettelyn jälkeen päättää palvelussuhteen Europol-yleissopimuksen 29 artiklan 6 kohdan mukaisesti kurinpidollisista syistä vakavissa tapauksissa, joissa johtaja tai varajohtaja on tahallisesti tai huolimattomuudesta jättänyt täyttämättä velvollisuutensa. 5 JAKSO Eläkkeelle siirtyminen 18 artikla Johtajan tai apulaisjohtajan palvelussuhde päättyy sen kuukauden viimeisenä päivänä, jona kyseinen henkilö täyttää 65 vuotta. 3 LUKU KURINPITOMENETTELYT 1 JAKSO Kurinpitoseuraamukset 19 artikla 1. Jos johtaja tai apulaisjohtaja tahallisesti tai huolimattomuudesta jättää täyttämättä näiden henkilöstösääntöjen tai Europol-yleissopimuksen mukaiset velvollisuutensa, häntä vastaan voidaan aloittaa kurinpitomenettely. Henkilön katsotaan jättäneen velvollisuutensa täyttämättä, jos hän on palvelukseen ottamisensa yhteydessä antanut tahallaan vääriä tietoja joko ammattipätevyydestään tai henkilöstösääntöjen 24 artiklan 2 kohdan mukaisista edellytyksistä ja jos nämä hänen toimittamansa väärät tiedot ovat ratkaisevasti vaikuttaneet hänen palvelukseen ottamiseensa. 2. Kurinpitoseuraamuksia ovat a) kirjallinen huomautus; b) varoitus; c) kuukausittaisen peruspalkan alentaminen enintään 25 prosenttia korkeintaan kuudeksi kuukaudeksi; d) toimesta erottaminen ja tarvittaessa vanhuuseläkeoikeuden alentaminen tai poistaminen. 3. Johtajaa tai apulaisjohtajaa koskevassa kurinpitomenettelyssä sovelletaan henkilöstösääntöjen 88 artiklan 3-6 kohtaa. 20 artikla 1. Johtajalla on oikeus omasta aloitteestaan kurinpitolautakuntaa kuulematta antaa apulaisjohtajalle kirjallinen huomautus tai varoitus. Tästä on ilmoitettava kyseiselle henkilölle kirjallisesti ja johtajan on kuultava häntä asiassa etukäteen. 2. Hallintoneuvostolla on oikeus omasta aloitteestaan kurinpitolautakuntaa kuulematta antaa johtajalle kirjallinen huomautus tai varoitus. Tästä on ilmoitettava kyseiselle henkilölle kirjallisesti ja hallintoneuvoston on kuultava häntä asiassa etukäteen. 21 artikla Jos johtajan tai apulaisjohtajan väitetään tehneen vakavan virheen, hallintoneuvosto voi, kahden kolmasosan äänten enemmistöllä ja annettuaan kyseiselle henkilölle tilaisuuden esittää oman näkemyksensä, pidättää tämän toimensa hoitamisesta välittömästi henkilöstösääntöjen 90 artiklassa säädettyjen ehtojen mukaisesti riippumatta siitä, onko kyse johtajan tai apulaisjohtajan asemaan liittyvien velvollisuuksien laiminlyömisestä vai lain rikkomisesta. Päätös on perusteltava. 2 JAKSO Europol-yleissopimuksen 29 artiklan 6 kohdassa tarkoitettua tapausta koskevat erityissäännökset 22 artikla 1. Tämän jakson mukaisen kurinpitomenettelyn päätyttyä neuvosto voi päättää minkä tahansa 20 artiklan 2 kohdassa tarkoitetun kurinpitoseuraamuksen määräämisestä, sanotun kuitenkaan rajoittamatta 20 artiklan soveltamista. Hallintoneuvosto päättää kurinpitomenettelyn aloittamisesta omasta aloitteestaan asianomaista henkilöä kuultuaan. 2. Hallintoneuvosto perustaa kurinpitolautakunnan. Se valmistelee 20 artiklan 2 kohdassa tarkoitettujen kurinpitoseuraamusten määräämisen tarpeellisuutta koskevan hallintoneuvoston lausunnon, joka annetaan neuvoston käsiteltäväksi Europol-yleissopimuksen 29 artiklan 6 kohdan mukaisesti. 3. Kurinpitolautakuntaan kuuluu sen jäsenvaltion edustaja, joka hoitaa hallintoneuvoston puheenjohtajuutta hallintoneuvoston tehdessä 1 kohdassa tarkoitetun päätöksen, välittömästi sitä ennen puheenjohtajuutta hoitaneen jäsenvaltion edustaja, välittömästi sen jälkeen puheenjohtajuutta hoitavan jäsenvaltion edustaja sekä kahden muun arvalla valittavan jäsenvaltion edustajat. 4. Myös lautakunnan puheenjohtaja valitaan arvalla, mutta hän ei voi olla hallintoneuvoston puheenjohtajuutta hoitavan jäsenvaltion edustaja. Edustajien on oltava asianomaiseen johtajaan tai apulaisjohtajaan nähden virka-asemaltaan tai virkaiältään korkeammassa tai vastaavassa asemassa, eivätkä he voi olla samanaikaisesti hallintoneuvoston jäseniä. 5. Kurinpitomenettelyn kohteena oleva johtaja tai apulaisjohtaja voi viiden päivän kuluessa kurinpitolautakunnan muodostamisesta jäävätä kenet tahansa lautakunnan jäsenistä. Kurinpitolautakunnan jäsenet voivat samassa määräajassa jäävätä itsensä laillisen esteen perusteella. Hallintoneuvosto suorittaa tarvittaessa uuden arvonnan lautakunnan täydentämiseksi varmistaen, että kurinpitolautakunnassa on korkeintaan yksi edustaja kutakin jäsenvaltiota kohti. 6. Kurinpitolautakunnan jäseniksi sen täydentämiseksi nimetyt henkilöt toimivat lautakunnan jäseninä, kunnes kurinpitomenettelyn mukaiset kurinpitolautakunnan tehtävät on saatu päätökseen. 7. Jos on aihetta epäillä, että kurinpitolautakunnan jäsenellä on henkilökohtainen suhde syytettyyn johtajaan tai apulaisjohtajaan, tämä jäsen ei saa osallistua kurinpitomenettelyyn. Tällöin jäsenen nimennyt jäsenvaltio tekee hallintoneuvostolle ehdotuksen uuden jäsenen nimeämisestä hänen tilalleen. 8. Kurinpitolautakunnan jäsenet hoitavat tehtävänsä täysin riippumattomina. Tietoja asian käsittelystä lautakunnassa ei julkisteta. 9. Hallintoneuvoston sihteeristö huolehtii kurinpitolautakunnan sihteeristön tehtävistä. 23 artikla 1. Hallintoneuvosto antaa kurinpitolautakunnalle kertomuksen, jossa on esitettävä selkeästi seikat, joita vaatimus koskee, ja tarvittaessa olosuhteet, joissa ne ilmenivät. 2. Hallintoneuvosto nimeää edustajan kurinpitomenettelyyn. 3. Edellä 1 kohdassa tarkoitettu kertomus toimitetaan kurinpitolautakunnan puheenjohtajalle, joka saattaa sen lautakunnan jäsenten ja vaatimuksen kohteena olevan johtajan tai apulaisjohtajan tietoon. 4. Saatuaan kertomuksen vaatimuksen kohteena olevalla johtajalla tai apulaisjohtajalla on oikeus tutustua henkilökansioonsa kokonaisuudessaan ja ottaa jäljennöksiä kaikista menettelyyn liittyvistä asiakirjoista. 24 artikla Ensimmäisessä kurinpitolautakunnan kokouksessa jäsenet valitsevat joukostaan yhden jäsenen puheenjohtajaksi ja antavat yhden jäsenen tehtäväksi valmistella yleinen kertomus asiasta. 25 artikla 1. Vaatimuksen kohteena olevalla johtajalla tai apulaisjohtajalla on oltava aikaa puolustuksen valmisteluun vähintään viisitoista päivää siitä päivästä lukien, jona kurinpitomenettelyn vireille pannut kertomus on toimitettu hänelle tiedoksi. 2. Johtajalla tai apulaisjohtajalla on ollessaan kurinpitolautakunnan kuultavana oikeus esittää sille kirjallisia tai suullisia huomioita sekä kutsua todistajia ja valitsemansa henkilön avustamaan häntä puolustautumisessa. 26 artikla Myös hallintoneuvostolla on oikeus kutsua todistajia. 27 artikla 1. Jos kurinpitolautakunta katsoo, että se tarvitsee lisätietoja seikoista, joita vaatimus koskee, tai olosuhteista, joissa ne ilmenivät, se voi määrätä sellaisen tutkinnan toimittamisesta, jossa kumpikin osapuoli voi esittää kantansa ja vastata toisen väitteisiin. 2. Tutkintaa johtaa esittelijä. Kurinpitolautakunta voi tutkintasyistä pyytää, että sille toimitetaan tai esitetään kaikki sellaiset asiakirjat, jotka liittyvät sen käsiteltävänä olevaan asiaan. 28 artikla Kun kurinpitolautakunta on tarkastellut sille toimitettuja asiakirjoja sekä ottanut huomioon asianomaisen johtajan tai apulaisjohtajan ja todistajien suullisesti ja kirjallisesti antamat lausunnot sekä mahdollisen tutkinnan tulokset, se antaa äänten enemmistöllä asianmukaisesti perustellun lausunnon kurinpitoseuraamuksesta, jonka se katsoo asianmukaiseksi vaatimuksen kohteena oleviin seikkoihin nähden, ja toimittaa tämän lausunnon hallintoneuvostolle sekä asianomaiselle johtajalle tai apulaisjohtajalle kuukauden kuluessa päivästä, jona asia toimitettiin lautakunnan käsiteltäväksi. Määräaika on kolme kuukautta, jos lautakunta on määrännyt tutkinnan toimittamisesta. 29 artikla 1. Sihteeristö laatii pöytäkirjan kurinpitolautakunnan kokouksista. 2. Todistajat allekirjoittavat pöytäkirjat, jotka sisältävät heidän todistajanlausuntonsa. 3. Kaikki kurinpitolautakunnan jäsenet allekirjoittavat 28 artiklassa säädetyn asianmukaisesti perustellun lausunnon. 30 artikla Jos kurinpitomenettely johtaa johonkin 19 artiklan 2 kohdan c tai d alakohdassa säädettyyn kurinpitoseuraamukseen, johtajan tai apulaisjohtajan on vastattava kurinpitomenettelyn aikana hänen aloitteestaan aiheutuneista kuluista ja erityisesti hänen puolustuksestaan vastaavalle henkilölle maksettavasta palkkiosta. 31 artikla 1. Saatuaan kurinpitolautakunnan kertomuksen hallintoneuvosto päättää, onko syytä antaa neuvostolle lausunto Europol-yleissopimuksen 29 artiklan 6 kohdan mukaisesti. Jos se katsoo siihen olevan syytä, se laatii asianmukaisesti perustellun lausunnon 19 artiklan 2 kohdan mukaisesta kurinpitoseuraamuksesta, joka on asianmukainen vaatimuksen perusteena oleviin seikkoihin nähden. 2. Hallintoneuvosto tekee 1 kohdassa tarkoitetun päätöksen mahdollisimman nopeasti. Ennen lausunnon laatimista hallintoneuvoston on annettava asianomaiselle johtajalle tai apulaisjohtajalle tilaisuus tulla kuulluksi. 3. Hallintoneuvoston puheenjohtaja toimittaa hallintoneuvoston lausunnon neuvostolle Europol-yleissopimuksen 29 artiklan 6 kohdan mukaisesti ja antaa lausunnosta jäljennöksen vaatimuksen kohteena olevalle johtajalle tai apulaisjohtajalle. 4. Jos hallintoneuvosto päättää, ettei neuvostolle anneta lausuntoa Europol-yleissopimuksen 29 artiklan 6 kohdan mukaisesti, sillä on oikeus antaa kirjallinen huomautus tai varoitus 20 artiklan mukaisesti. 32 artikla 1. Saatuaan hallintoneuvoston lausunnon ja annettuaan asianomaiselle johtajalle tai apulaisjohtajalle tilaisuuden esittää näkemyksensä neuvosto päättää Europol-yleissopimuksen 29 artiklan 6 kohdan mukaisesti, määrätäänkö kurinpitoseuraamus. 2. Jos neuvosto päättää, että 19 artiklan 2 kohdassa tarkoitettu kurinpitoseuraamus on määrättävä, sen on ilmoitettava päätöksessään seuraamuksen tarkka sisältö sekä päivämäärä, jona kurinpitoseuraamus pannaan täytäntöön. Päätös on perusteltava asianmukaisesti ja annettava tiedoksi kyseiselle henkilölle ja Europolille. 3. Neuvosto tekee 1 kohdassa tarkoitetun päätöksen ilman aiheetonta viivytystä. 33 artikla 1. Jos esiin tulee uusia seikkoja, joita tukevat asianmukaiset todisteet, kurinpitomenettely voidaan käynnistää uudelleen asianomaisen johtajan tai apulaisjohtajan pyynnöstä. 2. Jos johtaja on tehnyt lopullisen päätöksen kurinpitoseuraamuksesta, pyyntö osoitetaan johtajalle. Johtaja päättää, suostuuko hän apulaisjohtajan pyyntöön. 3. Jos hallintoneuvosto on tehnyt lopullisen päätöksen kurinpitoseuraamuksesta, pyyntö osoitetaan hallintoneuvostolle. Hallintoneuvosto päättää, suostuuko se johtajan tai apulaisjohtajan pyyntöön. 4. Jos neuvosto on tehnyt lopullisen päätöksen kurinpitoseuraamuksesta, pyyntö osoitetaan hallintoneuvostolle. Hallintoneuvosto päättää, antaako se neuvostolle lausunnon, jossa tätä kehotetaan suostumaan johtajan tai apulaisjohtajan pyyntöön. 4 LUKU MUUTOKSENHAKU 34 artikla 1. Henkilöstösääntöjen 92 artiklan 2 kohdan mukaiset valitukset on osoitettava asiassa lopullisen päätöksen tehneelle viranomaiselle, jonka on myös käsiteltävä ne. 2. Muutosta voidaan henkilöstösääntöjen 93 artiklan mukaisesti hakea Euroopan yhteisöjen tuomioistuimessa vain, jos asiassa lopullisen päätöksen tehnyt viranomainen on saanut sille 1 kohdan mukaisesti tehdyn valituksen ja valitus on hylätty nimenomaisella tai hylkääväksi katsottavalla päätöksellä. Asianomainen henkilö voi kuitenkin 1 kohdan mukaisen valituksen tehtyään hakea muutosta välittömästi Euroopan yhteisöjen tuomioistuimessa henkilöstösääntöjen 93 artiklan 4 kohdassa säädetyin edellytyksin. 5 LUKU JOHTAJAA KOSKEVAT ERITYISSÄÄNNÖKSET 35 artikla 1. Jos Europolin johtaja haluaa käyttää itsensä osalta oikeutta, joka Europolin työntekijöillä henkilöstösääntöjen mukaan on, ja henkilöstösääntöjen mukaan päätösvalta asiassa kuuluu Europolin johtajalle, hänen on ilmoitettava asiasta hallintoneuvoston puheenjohtajalle. Tällöin hallintoneuvoston puheenjohtaja voi päättää antaa asian hallintoneuvoston käsiteltäväksi lopullisen päätöksen tekemistä varten. 2. Jos johtaja on tilapäisesti estynyt hoitamasta tehtäviään yli kuukauden ajan tai jos johtajan virka on avoinna, hänen tehtäviään hoitaa apulaisjohtaja. Hallintoneuvosto ilmoittaa sijaisuusjärjestyksen aina uuden apulaisjohtajan nimityksen yhteydessä.". 2 artikla Tämä säädös tulee voimaan sitä päivää seuraavana päivänä, jona se annetaan. 3 artikla Tämä säädös julkaistaan Euroopan yhteisöjen virallisessa lehdessä. Tehty ... Neuvoston puolesta Puheenjohtaja ... (1) EYVL C 316, 27.11.1995, s. 1. (2) EYVL C 26, 30.1.1999, s. 23. (3) Neuvoston 3 päivänä joulukuuta 1998 antaman säädöksen alkuperäisen liitteen 8 verotusta koskevat säännökset ovat Europolin hallintoneuvoston 16 päivänä marraskuuta 1999 tehdyssä päätöksessä (EYVL C 65, 28.2.2001).